钦定古今图书集成/明伦汇编/宫闱典/第007卷 > 宋
## 钦定古今图书集成/明伦汇编/宫闱典/第007卷 > 宋

### 武帝永初三年少帝即位尊萧太后为太皇太后

按《宋书少帝本纪》，“永初三年五月癸亥，太子即皇帝
位，大赦，尊皇太后曰太皇太后。”按《孝懿萧皇后传》，
“后讳文寿，兰陵人也。孝穆后殂，帝聘后为继室。高祖
为宋王，加太妃之号。及即大位，春秋已高，每旦入朝
太后，未尝失时刻。少帝即位，加崇曰太皇太后。”

### 少帝景平元年二月丁丑太皇太后崩

按《宋书少帝本纪》云云，按《孝懿萧皇后传》，“景平元
年，崩于显阳殿，时年八十一。遗令曰：‘孝皇背世五十馀年，古不祔葬。且汉世帝后，陵皆异处，今可于茔域
之内，别为一圹。孝皇陵坟本用素门之礼，与王者制
度奢俭不同。妇人礼有所从，可一遵往式’。”乃开别圹，
与兴宁合坟。

### 孝武帝大明八年崇路太后为太皇太后寻崩诏齐衰三月谥昭皇太后

按《宋书废帝本纪》，大明八年闰五月庚申，太子即皇
帝位，秋七月庚戌，崇皇太后曰太皇太后。按《文帝
路淑媛传》，“淑媛讳惠男，丹阳建康人也。以色貌选入
后宫，生孝武帝，拜为淑媛。上即位，奉尊号曰皇太后，
宫曰崇宪。废帝即位，号太皇太后。太宗践祚，号崇宪
太后。初，太宗少失所生，为太后所摄养，世祖尽心祗
事”，而太后抚爱亦笃。及上即位，供奉礼仪，不异旧日。
有司奏曰：“夫德敷于内，典章必远；化覃于外，徽号宜
宣。伏惟皇太后懿圣自天，母仪允著，义明八远，道变
九围。圣明登御，景祚攸改。皇太后宜即前号，别居外
宫。”诏曰：“朕备丁艰罚，蚤婴孤苦，特蒙崇宪太后圣训
抚育。昔在蕃阃，常奉药膳，中迫凶威，抱怀莫遂。今泰
运初启，情典获申，方欲亲奉晨昏，尽欢闺禁，不得如
所奏。”寻崩，时年五十五。迁殡东宫门，题曰崇宪宫。上
又诏曰：“朕幼集茶蓼，夙凭德训，龛虣定业，实资仁范，
恩著屯夷，有兼常慕。夫礼沿情施，义循事立，可特齐
衰三月，以申追仰之心。”谥曰昭皇太后。葬世祖陵东
南，号曰修宁陵。